Mandvi. Mandvi — Hindistonning Gujarat shtatidagi Kutch tumanida joylashgan plyaj shaharchasi. Bu bir vaqtlar mintaqaning yirik porti va Kutch shtatining Maharao (qiroli) uchun yozgi dam olish maskani boʻlgan. Qadimgi shahar qal’a devori bilan oʻralgan va qal’a devorining qoldiqlari hozirga qadar saqlanib qolgan. Shaharda toʻrt yuz yillik kemasozlik sanoati mavjud boʻlib, u hali ham faoliyat yuritadi va yogʻoch kemaning bir turi boʻlgan dhov kemasi hali ham ishlab chiqariladi. Qal’a. Mandvi qal’asi 1549-yilda Raoshri Bharmalji tomonidan qurilgan. Uning uzunligi sakkiz km, kengligi 2,7 metr va balandligi uch metr boʻlib, beshta darvozasi, uchta derazasi va yettita qal’asi ("kotha") mavjud boʻlgan. 1978-yilda Mandvi munitsipaliteti qal’ani saqlab qolish sharti bilan hududni topshiradi. Keyinchalik 1992-yilda munitsipalitet yerni boʻshatish uchun 290 metr devorni buzishga qaror qiladi, ammo fuqarolar bunga qarshi chiqadi. Apellyatsiya 1993-yilda rad etilgan va gʻarbiy tomonning 300 metr uzunlikdagi devori 1993-yilda buzib tashlangan. 1999-yilda davlat arxeologiya departamenti tomonidan uni qoʻriqlanadigan yodgorlik deb eʼlon qilish maqsadida hujjatlarni koʻrib chiqiladi. Qal’aning holati baholangandan soʻng, sud 2001-yilda qal’ani buzish boʻyicha shikoyatlarni rad etadi. Qoʻriqlanadigan yodgorlik sifatida saqlanib qolgan toʻrtta darvoza va oltita qal’adan tashqari qal’a devori ikki bosqichda buzib tashlangan. Geografiyasi. Mandvi — port shahri boʻlib, quyidagi koordinatada joylashgan: . U Rukmavati daryosi Kutch koʻrfazi bilan uchrashadigan joyda oʻrin olgan. Bhujdan taxminan 56 km janubda, asosiy megapolis Ahmadoboddan 446 km uzoqlikda joy olgan. Mandvida temir yoʻl transporti yoʻqligi sababli, eng yaqin jamoat aeroporti va temir yoʻl stansiyasi Bhuj hisoblanadi. Iqlimi. Hududdagi iqlim tropik. Mandvida yoz qishga qaraganda ancha yomgʻirli kechadi. Köppen va Geyger iqlimi tavsifiga koʻra, bu iqlim Aw deb tasniflanadi. Mandvida oʻrtacha harorat 27,4 °C ni tashkil etadi. Bir yilda oʻrtacha yogʻingarchilik 1539 mmni tashkil qiladi. Tarixi. Mandvi shahriga 1580-yilda Kutch davlati rahbari Rao Xengarji I tomonidan asos solingan. Demografiyasi. Mandvida 51 000 ga yaqin aholi istiqomat qiladi. Ular asosan Brahminlar, Charan (Gadhavi), Brahmkshatriya, Bhanushali, Bhatalas, Xarvas, Lohanas, Maheshvari, Davudi Bohra, Musulmonlar va Jaynlar, Kandoi, Patidar, Mistlardir. Mandvi haqiqiy Gujarat, Kutchi madaniyatini oʻzida mujassam etgan noyob shaharchadir. Mandvi, shuningdek, qoʻshni Nagalpur va Moti Rayan qishloqlarini ham oʻz ichiga oladi. Mandvi savdogarlar va dengizchilar shahri boʻlib, ikkalasi ham bir-biridan manfaatdor. Mandvida Xengarji III tomonidan qurilgan Lal Bungalov / Arixant Bungalovi bor edi. Bu saroyni qurish uchun 16 yil vaqt ketgan. Noyob arxitekturaga ega bino 5 ta qavatda joylashgan 55 ta xonadan iborat boʻlgan, shiftlari yogʻochdan qilingan. Lal Bungalov meros obyekti boʻlgan va hozirda Sanket Shahga tegishli. 2011-2012-yillarda buzib tashlangan. Endilikda yangi qurilgan savdo va turar-joy majmuasi hisoblanadi. Mandvi 2001-yilgi Gujarat zilzilasida katta ziyon koʻrgan shaharlardan biri hisoblanadi. Taniqli ijtimoiy ishchi doktor Chhotalal J. Mehta (1911-1982) va uning ukasi doktor Prabhudas J. Mehta (1925-1959) 1950-yilda Kutch tumanida birinchi bepul sil kasalxonasini, kar va soqov bolalar maktabini hamda 1000-chi maktabni ochadilar. Xiraben Mehta (1916-2011) birinchi marta Baal Mandir va Bhagini Mandalning faoliyatini boshlagan. Sanoat tarmoqlari. Mandvidagi sanoatning aksariyati tabiatan kichik miqyosda, asosan, bentonit qazib olish, yogʻ ishlab chiqarish, baliq ovlash, anʼanaviy kemasozlik, paxta mahsulotlari va maishiy Bandhani, shuningdek, shirinliklar va farshon ishlab chiqarish kabi oziq-ovqat mahsulotlari sanoatini oʻz ichiga oladi. Dam olish manzilgohlari. Mandvi yil davomida juda yoqimli iqlimga ega boʻlib, bir vaqtlar Kutch "maharajalarining" (shohlarning) yozgi dam olish maskani boʻlgan. Ovqatlari. Mandvidagi mashhur oziq-ovqat mahsulotlari Mandvida ixtiro qilingan hamda Gujarat va Maxarashtra boʻylab tarqalgan Dabeli hisoblanadi. Bundan tashqari, soʻnggi 8-10 yil ichida turli xil ovqatlar, masalan Panjob, janubiy hind, xitoy taomlarini ham osongina topish imkoniyati paydo boʻldi. Xari Daar, Toss va boshqalar ham Azad Chowk yaqinida joylashgan boʻlib juda mashhur. Mandvida yaxshi gujarati taomlari ham mavjud. Shaharda 20 dan ortiq kichik va katta ovqatlanish zallari hamda restoranlar faoliyat yuritadi.